Man vas oor Malmesbury Farms-bedrogGerhard Niewoudt Olivier (Foto verskaf deur die Valke) Gerhard Niewoudt Olivier (34) is Donderdagoggend in Kaapstad in hegtenis geneem op aanklag van bedrog en het in die Malmesburg-distrikhof verskyn. Maroela Media het vroeër berig ŉ lasbrief vir sy inhegtenisneming is reeds op 6 Junie 2019 deur die landdroshof in Malmesbury uitgereik toe hy versuim het om in die hof te verskyn op aanklag van bedrog. Olivier was tot dusver voortvlugtig. Kol. Katlego Mogale, woordvoerder van die direktoraat vir prioriteitsmisdaadondersoeke (die Valke), het gesê Olivier het vanaf 2010 vermoedelik byna R18,4 miljoen van niksvermoedende slagoffers gesteel in ŉ plaasbeleggingskema. “Hy het glo deur ŉ slenter verskeie voornemende beleggers aangemoedig om plaastoerusting en voer te koop, maar het dan verdwyn voor die produkte afgelewer is. Hy word ook daarvan beskuldig dat hy lede van ŉ landbou-koöperasie mislei het deur homself voor te doen as ŉ welgestelde plaaseienaar en het onderneem om plaashulpbronne aan hulle te verskaf.” Olivier is vrygelaat op borgtog van R50 000 met streng borgtogvoorwaardes. Die saak is tot 9 April 2020 uitgestel wanneer hy in die gespesialiseerde handelsmisdaadhof sal verskyn. “Slagoffers wat nog nie ŉ saak aanhangig gemaak het nie, word versoek om na vore te kom. Kontak die ondersoekbeamptes kol. Schiltz by 082 471 6756 of ao Wynand Olivier by 071 481 3326.”